צ'ארלס ו. מילס

צ'ארלס וייד מילס (באנגלית: Charles Wade Mills;‏ 3 בינואר 1951 – 20 בספטמבר 2021) היה פילוסוף. הוא נולד באנגליה, גדל בג'מייקה ולמד באוניברסיטת איי הודו המערבית ובאוניברסיטת טורונטו. היה פרופסור לפילוסופיה במרכז לתארים מתקדמים של אוניברסיטת העיר ניו יורק, וכן פרופסור לפילוסופיה מוסרית ואינטלקטואלית באוניברסיטת נורת'ווסטרן. צ'ארלס וייד מילס נולד ב-3 בינואר 1951 באנגליה, וגדל באי ג'מייקה. בשנת 1971 קיבל תואר ראשון בפיזיקה מאוניברסיטת איי הודו המערבית, ולאחר מכן תואר שני ושלישי בפילוסופיה מאוניברסיטת טורונטו. עבודת הדוקטורט שלו נשאה את הכותרת "ביטויי אידאולוגיה במחשבתם של קרל מרקס ופרידריך אנגלס". עד שנות ה-90 תמך במטריאליזם היסטורי. בשנות ה-70 לימד פיזיקה במספר מכללות טכנולוגיות בקינגסטון, בירת ג'מייקה. לאחר שהשלים תואר דוקטור בפילוסופיה עבר לארצות הברית. בשנים 1987–1990 לימד פילוסופיה באוניברסיטת אוקלהומה, ובשנים 1990–2007 היה פרופסור מן המניין באוניברסיטת אילינוי בשיקגו. בשנים אלה רכש אזרחות אמריקאית. לאחר מכן היה פרופסור לפילוסופיה במרכז לתארים מתקדמים של אוניברסיטת העיר ניו יורק, ופרופסור לפילוסופיה מוסרית ואינטלקטואלית באוניברסיטת נורת'ווסטרן. בשנת 2017 נבחר כעמית באקדמיה האמריקאית לאמנויות ולמדעים. מילס מת ממחלת הסרטן בניו יורק ב-20 בספטמבר 2021. ספרו הראשון והידוע ביותר של מילס, "החוזה הגזעני" (The Racial Contract), ראה אור בשנת 1997. הוא זכה בפרס על חקר זכויות האדם באמריקה הצפונית. מאיר עמור תיאר את התזה המרכזית של הספר: ”בספרו "החוזה הגזעני", העוסק בקונפליקט הגזעי בארצות הברית, טוען הפילוסוף צ'ארלס מילס כי חוקרים וחוקרות רבים מתעלמים מעובדה וממציאות פוליטית מרכזית בחברה האמריקאית: שליטתם של לבנים. "החוזה הגזעני" פירושו הנחת עבודה שלפיה לא מערערים על עליונות לבנה ועל מרכזיותם של לבנים, ודנים בהיסטוריה ובפוליטיקה האמריקאית כאילו עליונות ומרכזיות אלה הן עובדות טבעיות, ברורות מאליהן והכרחיות. מילס טוען כי בכל ניתוח פוליטי של החברה האמריקאית קיומה של הגמוניה לבנה מחייב הכרה, פקפוק, תשאול והתייחסות לעובדת יסוד פוליטית זו.” מילס דחה את הטענה לפיה הליברליזם המודרני הוא אוניברסלי, בגלל האלמנטים הגזעניים שהוא זיהה בו. לדבריו, הליברליזם יהפוך באמת לאוניברסלי כאשר ישולבו בו התובנות של זרמים רדיקליים יותר, בהם מרקסיזם, פמיניזם ורדיקליזם שחור. בספר "Blackness Visible" הוא מתאר את שורשיה הלבנים של הפילוסופיה המערבית. לדבריו, "הפילוסופיה המערבית, מבלי שהיא מודעת לכך, מפשטת ומרחיקה את המאפיינים המרכזיים של חיי האפריקאים שהועברו בניגוד לרצונם לאמריקה: הכחשת אנושיותם של השחורים והיאחזותם העיקשת באנושיות זו." בספר "From Class to Race" מתרחק מילס מהמרקסיזם, ומזהה בו אלמנטים גזעניים, כיוון שלדבריו חלוקת העבודה בחברה והקצאת המשאבים מכוונים לשיפור חייהם של הלבנים, ולכן התורה המרקסיסטית לא יכולה לספק שוויון בין-גזעי אמיתי. מילס סיכם את רעיונותיו בספרו האחרון, "Black Rights/White Wrongs", בו תבע מהפילוסופים לתת מענה לבעיות החברתיות הקיימות כיום במקום לעסוק ברעיונות תאורטיים, ולהראות כיצד ניתן "ליישם תאוריות של מוסר כדי לפתור בעיות אמיתיות של אנשים אמיתיים". The Racial Contract, Cornell University Press, 1997. Blackness Visible: Essays on Philosophy and Race, Cornell University Press, 1998. From Class to Race: Essays in White Marxism and Black Radicalism, Rowman & Littlefield, 2003. Philosophy: The Big Questions (ed.), Blackwell, 2004. The Contract and Domination (ed.), Polity, 2013. Radical Theory, Caribbean Reality: Race, Class and Social Domination, University of the West Indies Press, 2010. Black Rights/White Wrongs: The Critique of Racial Liberalism, Oxford University Press, 2017. צ'ארלס ו. מילס, ברשת החברתית Goodreads שגיאות פרמטריות בתבנית:יוטיוב 'סוג: הרצאה של צ'ארלס מילס' אינו ערך חוקי על צדק גזעי מנקודת מבט פילוסופית, הרצאה של צ'ארלס מילס בערוץ "אוניברסיטת מישיגן", באתר יוטיוב, 12 בפברואר 2020 (באנגלית) מאיר עמור, הפיל של אווה אילוז והדבשת האשכנזית, באתר העוקץ, ‏16 במרץ 2017